Цяпер хлопцы з зацікаўленымі пачаткоўцамі збіраюцца ў фармаце Акадэміі экстрыму — заняткі па выхадных, дзе вучаць асновам фрыстайлу: базавыя скокі, з трампліна ды іншыя крутыя штукі. Мяккага снегу ў парку хапае, што ратуе пачаткоўцаў ад магчымых траўм. Таксама там ёсць вельмі рукасты Ігар, які будуе добрыя кікеры. Праўда, часам яму даводзіцца і паваяваць — з мясцовымі дзецьмі, бо ён укладае сілы ў пабудову трамплінаў, а яны, наадварот, — кідаюць усе намаганні на іх знішчэнне. За ўдзел у трэніроўцы трэба ўнесці 70 тысяч беларускіх рублёў. Частка грошай ідзе на харчаванне, бо трэніроўка на ўвесь дзень. Таму хлопцы клапоцяцца пра ежу, арганізоўваюць шашлык.